2.10 การควบคุมภายใน

 

บริษัทฯ มีนโยบายการควบคุมภายในและการตรวจสอบภายใน
อีกทั้งมีมาตรการในการควบคุมดูแลการดำเนินงานในทุกๆด้าน
โดยมอบหมายให้คณะกรรมการตรวจสอบ
ดูแลความเหมาะสมและความมีประสิทธิภาพของระบบการควบคุมภายในที่ฝ่ายบริหารจัดให้มีขึ้น
ทั้งการควบคุมทางการเงิน การดำเนินงาน การกำกับดูแลการปฏิบัติงาน
การตรวจสอบการปฏิบัติตามกฎหมายและข้อกำหนดที่เกี่ยวข้องกับบริษัทฯ (Compliance
Controls) โดยมุ่งเน้นให้มีการพัฒนาอย่างต่อเนื่องเพื่อเป็นไปตามแนวทางของ COSO (The
Committee of Sponsoring Organization of Treadway Organization)

ซึ่งนโยบายการควบคุมภายในดังกล่าว ครอบคลุมถึง
การให้มีการปฏิบัติตามกฎระเบียบและนโยบายต่างๆ การบันทึกรายการทางบัญชีที่เชื่อถือได้
โดยมีหลักการดังนี้

-   รายการทุกรายการได้จัดทำขึ้น โดยมีการอนุมัติจากผู้บริหารและ/หรือผู้มีอำนาจเฉพาะ

-   รายการทุกรายการที่นำไปบันทึกบัญชีเป็นรายการที่ถูกต้องตามมาตรฐานการบัญชีที่รับรองทั่วไป

-   การเข้าถึงสินทรัพย์ต่าง ๆ ต้องได้รับอนุญาตจากผู้บริหารและ / หรือผู้มีอำนาจเฉพาะ

-   บันทึกรายการเกี่ยวกับทรัพย์สินจริงและประเมินราคาตามสภาพที่แท้จริง

ในการประชุมคณะกรรมการตรวจสอบ ครั้งที่ 1 / 2550 เมื่อวันที่ 20 กุมภาพันธ์ พ.ศ. 2550
โดยมีคณะกรรมการตรวจสอบทั้ง 3 ท่านเข้าร่วมประชุม
ผู้สอบบัญชีรับอนุญาตได้มีความเห็นต่อการควบคุมภายในของบริษัทว่ามีความพอเพียงเหมาะสม
และมีประสิทธิภาพ และในการประชุมคณะกรรมการบริษัทฯ ครั้งที่ 1 / 2550 เมื่อวันที่ 7 มีนาคม
พ.ศ. 2550 ในการพิจารณาประเมินความพอเพียงของระบบการควบคุมภายในประจำปี
ตามแบบประเมินของคณะกรรมการกำกับหลักทรัพย์และตลาดหลักทรัพย์ โดยคณะกรรมการบริษัทฯ
ได้สรุปแบบประเมินความเพียงพอของระบบการควบคุมภายในของบริษัทดังกล่าวว่ามีความเพียงพอและเหมาะสมแล้วทุกประการ

นอกจากนี้บริษัทฯ ยังได้ให้ความสำคัญกับการตรวจสอบภายใน (Internal Audit)
โดยมีหน่วยงานตรวจสอบภายใน
ดูแลรับผิดชอบในการทำการประเมินผลตามมาตรฐานตรวจสอบภายในระดับสากลและเพื่อให้หน่วยงานตรวจสอบภายในมีความอิสระในการทำหน้าที่
บริษัทฯ
จึงกำหนดให้หน่วยงานตรวจสอบภายในรายงานผลการดำเนินงานโดยตรงต่อคณะกรรมการตรวจสอบอย่างสม่ำเสมอ

สำหรับ สรุปผลรายงานการตรวจสอบภายใน ในปี 2549
ที่ผ่านมาการตรวจสอบภายในอยู่ในระดับที่ดี
หน่วยงานที่เกี่ยวข้องมีการแก้ไขข้อควรปรับปรุงแก้ไขตามรายงานการตรวจสอบอย่างครบถ้วน
ทันเวลา ซึ่งคณะกรรมการตรวจสอบได้ให้คำปรึกษาชี้แจงและแนะนำต่อผู้บริหาร
เพื่อให้การกำกับดูแลภายในมีประสิทธิภาพ

สำหรับการบริหารความเสี่ยงนั้น บริษัทฯ ให้ความสำคัญกับการบริหารความเสี่ยง
เนื่องจากการบริหารความเสี่ยงที่มีประสิทธิผลนั้น
จะช่วยให้บริษัทฯบรรลุวัตถุประสงค์หรือกลยุทธ์ทางธุรกิจที่กำหนดไว้ ช่วยให้เกิดผลการดำเนินงานที่ดี
และการปฏิบัติงานเป็นไปตามกฎระเบียบที่เกี่ยวข้อง บริษัทฯ
ยึดแนวทางการบริหารความเสี่ยงที่มีมาตรฐานตามที่ตลาดหลักทรัพย์แห่งประเทศไทยได้ประกาศใช้
ซึ่งมีการติดตามผลอย่างสม่ำเสมอโดยมีหน่วยงานตรวจสอบภายในเป็นหน่วยงานที่ให้คำแนะนำ

การดูแลเรื่องการใช้ข้อมูลภายใน

เพื่อป้องกันความขัดแย้งทางผลประโยชน์ และเพื่อเป็นการมิให้ข้อมูล สารสนเทศ
ที่สำคัญถูกเปิดเผยหรือมีการนำข้อมูลไปเปิดเผย หรือนำไปใช้เพื่อประโยชน์ส่วนตน บริษัทฯ
มีมาตรการป้องกันคณะกรรมการบริษัทฯ ผู้บริหารและพนักงาน ใช้ประโยชน์จากข้อมูลภายในดังนี้

-   บริษัทฯ มีการให้ความรู้ เกี่ยวกับหน้าที่ที่คณะกรรมการบริษัทฯ และผู้บริหาร ตลอดจนคู่สมรส
    และบุตรที่ยังไม่บรรลุนิติภาวะ ต้องรายงานการถือหลักทรัพย์ของบริษัทฯ
    ตามประกาศสำนักงานคณะกรรมการกำกับหลักทรัพย์และตลาดหลักทรัพย์ ที่ สจ. 14/2540
    เรื่องการจัดทำและเปิดเผยรายงานการถือหลักทรัพย์ แก่กรรมการบริษัทฯ ผู้บริหาร
    และผู้สอบบัญชีของบริษัทฯ ซึ่งต้องถือปฏิบัติอย่างเคร่งครัด

-   จำกัดผู้รับรู้ข้อมูลทางการเงินเฉพาะผู้บริหารที่เกี่ยวข้อง

-   ห้ามไม่ให้ผู้บริหารหรือพนักงานที่ได้รับทราบข้อมูลภายใน
    เปิดเผยข้อมูลภายในแก่บุคคลภายนอกหรือบุคคลที่ไม่เกี่ยวข้อง
    และไม่ซื้อขายหลักทรัพย์ของบริษัทฯในช่วง 1 เดือน ก่อนที่งบการเงินเผยแพร่ต่อ สาธารณชน

-   บริษัทฯ
    มีมาตรการลงโทษสำหรับผู้บริหารและพนักงานที่นำข้อมูลภายในออกไปเผยแพร่หรือนำไปใช้เพื่อประโยชน์ส่วนตน

-   บริษัทฯได้มีการนำระบบเทคโนโลยีสารสนเทศ (Information Technology)
    มาใช้เพื่อเป็นการป้องกันการเข้าถึงข้อมูลของบริษัทฯ
    และมีการกำหนดสิทธิการเข้าถึงข้อมูลของบริษัทฯในระดับต่างๆให้เหมาะสมตามความรับผิดชอบของพนักงานและผู้บริหารเป็นรายบุคคล
    โดยบริษัทฯ มีนโยบายความปลอดภัยระบบคอมพิวเตอร์เทคโนโลยีสารสนเทศ
    ซึ่งประกาศใช้ในปี 2549
    เพื่อกำหนดแนวทางที่ชัดเจนในการใช้ระบบคอมพิวเตอร์เทคโนโลยีสารสนเทศของบริษัทฯ
    ให้เกิดความสะดวกปลอดภัย เช่น
    การป้องกันปัญหาที่อาจจะเกิดขึ้นจากการใช้งานเครือข่ายระบบสารสนเทศในลักษณะที่ไม่ถูกต้อง
    การป้องกันข้อมูลสารสนเทศ บทลงโทษและการบังคับใช้ เป็นต้น